Clemenskirken i Oslo

Clemenskirken, eller Klemetskirka, var en av sognekirkene i det gamle Oslo. Den lå mellom Clemensallmenningen og Østre strede, sør for bispeborgen og Halvardskirken. Det var en steinkirke med hjørnetårn, og den var en av de meget få kirkene vi kjenner med toskipet grunnplan. Langs midtaksen av koret sto det tre kraftige takbærende pilarer. Kirken står i dag som en ruin og har vernestatus fredet.

 Historie 
Steinkirken er fra rundt 1100, men det har trolig vært to eller tre trekirker på samme sted tidligere. Den eldste kan være fra rundt år 1000. Den tidligste trekirken kan ha vært grunnlagt av Olav Haraldsson eller Olav Tryggvason.Nedkvitne: Middelalderbyen ved Bjørvika, Oslo 1000-1536 (2000): 37 Den yngste trekirken fikk trolig Harald Hardråde bygget.Nedkvitne (2000): 41 

En fant også spor etter Oslos eldste kjente bebyggelse, som lå ned mot Alna. Den aller første kirken kan bare påvises gjennom graver som er karbondatert til 980-1030Claus Krag: Norges historie fram til 1319 (s. 253), Universitetsforlaget, ISBN 82-00-12938-1  og dermed utgjør en av Norges eldste kirkegårder. Det må ha eksistert et godt etablert kristent samfunn innerst i Oslofjorden allerede før år 1000.Norseng: Østfolds historie, bind 1 (2003): s. 474-475 Det er også rundt dette gravfeltet at den første urbane bosetningen i Oslo begynte å ta form.Knut Helle: Norsk byhistorie (2006): 55

Steinkirken gikk ut av bruk etter reformasjonen, og en regner med at den ganske raskt forfalt til ruiner som ble undersøkt ved utgravninger av Gerhard Fischer i 1921. Deretter lå den i mange år upåaktet under Loengbrua, men i 1970–71 fikk arkeologen Ole Egil Eide anledning til å grave videre i grunnen under kirken, og fant to eldre kirkegårder der den øverste kunne være fra Harald Hardrådes tid, og hadde 81 graver.«Clemenskirken», middelalder.no]</ref>

Loengbrua ble revet etter åpningen av Ekebergtunnelen i 1995.Tvedt, Knut Are: «Clemenskirken» i Store norske leksikon på snl.no. Hentet 11. juli 2024 fra  Ruinen av Clemenskirken ble frilagt og inngår som del av Middelalderparken i Gamlebyen. Den ligger ved Saxegaardsgata og Erik Schias plass. 

Kanslergata følger gateløpet til kirken og het tidligere Clemensallmenningen.<ref>[https://www.middelalder.no/oslo-i-middelalderen/middelalder-oslo/67-clemenskirken «Clemenskirken», middelalder.no

 Om navnet 
Kirken var vigslet St. Clemens, som led martyrdøden da han druknet med et anker bundet til halsen. Han var derfor skytshelgen for bl.a. sjøfolk. Kanskje har valget av skytshelgen for kirken sammenheng med den tidligste bydannelsen i Oslo; det kan ha vært viktig å anlegge en kirke for sjøfart og handel på stedet. I Diplomatarium Norvegicum (DN) er kirka nevnt i dativform som Cleme(t)z kirkiu eller Kleme(t/d)z kirkiu. Det er godt mulig at helgennavnet har vært uttalt med tostavelses tonelag og dobbel m, jf. den nåtidige uttalen av stedsnavnet Klemetsrud (sør i Oslo).Clemez kirkiu (DN Oslo, 1307), Clemetz kirkiu (DN Oslo, 1331), Klemez kirkiu (DN Sigurdsrud, 1339), Clemez kirkiu (DN Oslo, 1371), Clemetz kirkiu (DN Oslo, 1376), Clemetz kirkiu (DN Oslo, 1377), Clemetz kirkiu (DN Oslo 1381), Clemesz kirkiu (DN Oslo 1383), sanctæ Klemetz kirkiu (DN Oslo, 1389), Klemez kirkiu x 2 (DN Oslo, 1389), Klemedz kirkiu (DN Oslo, 1400), Clemetz kirkiu (DN Oslo 1406), Klemetz kirkiu (DN Oslo, 1415), Clemetzkirkio (DN Oslo 1489).

Referanser

 Eksterne lenker 

 Clemenskirken - kirkeruin i Oslo, hos Store norske leksikon

Kategori:Middelalderbyen Oslo
Kategori:Gamlebyen (Oslo)
Kategori:Etableringer på 1000-tallet
Kategori:Middelalderen i Norge
Kategori:Tidligere kirker i Oslo
Kategori:Kulturminner i bydel Gamle Oslo
Kategori:Kirkeruiner i Norge